Ingrypende wending in regstryd oor ivermektien - AfriForum
deur AfriForum | Feb 25, 2021
Die burgerregteorganisasie AfriForum het vandag 'n ingrypende wending in die stryd vir die wettige gebruik van ivermektien aangekondig.
Hannes Strydom – die bekende apteker, eienaar van die Pharma Valu-apteekgroep en oud-Springbok-rugbyspeler – het pas 'n nuwe hofaansoek gebring om dié feite voor die hof te plaas wanneer AfriForum en verskeie ander organisasies, ook die ACDP, se hofaansoeke gelyktydig op 29 tot 31 Maart vanjaar aangehoor gaan word.
AfriForum sal nou sy hofaansoek wysig om voorsiening te maak vir dié nuwe feite en om 'n verklarende bevel te verkry dat ivermektien 'n wettige skedule 3-medisyne is wat nie registrasie by SAHPRA verg nie.
"Dit is vir ons duidelik dat ivermektien 'n middel is wat ingevolge wetgewing wel vrylik deur 'n dokter voorgeskryf mag word. AfriForum gaan daarom voort met ons hofsaak om 'n verklarende bevel in dié opsig te bekom. Ivermektien is veilig, is reeds deur ander regerings vir die behandeling van COVID-19 goedgekeur en bewyse dat dit doeltreffend is, word al meer. Daar is geen rede waarom dokters verhoed of hulle belemmer moet word om hul oordeel aan die dag te lê en dit te gebruik om lewens te probeer red nie. Elke dag wat verbygaan sonder dat ivermektien optimaal in die stryd teen COVID-19 aangewend kan word, kos die lewens van geliefdes. Ons wil verhoed dat dieselfde fout met ivermektien en COVID-19 herhaal word as wat destyds met antiretrovirale middels vir die behandeling van MIV/vigs gemaak is," sê Barend Uys, AfriForum se hoof van Navorsing.